Pandion
Pandion (Graece Πανδίων) fuit heros et rex arcanus Athenarum, qui aetati Mycenaeae (saeculo XIV aut XIII a.C.n.) adscribi potest. Nam in indice regum apud Hellanicum exposito sextum locum obtinet. Quo in indice postea nomen Pandionis (et Cecropis) duplicatum est, quae mutatio primum in Marmore Pario apparet. Hic enim Pandion I (1437/6-1397/6), quintum locum obtinet, et octavum Pandion II (1307/6-1282/1). De rebus gestis herois illius mythologici paene nihil notum est, sed nonnulla monumenta historica aliaque vestigia memorabilia posteritati relicta sunt, quorum in notitiam praecipue per auctores antiquos venimus. Nomen Pandionis ad Pandia, sacra vetera Iovi instituta, referri videtur, et quidem ita, ut a nomine sacrorum illorum Pandion ductum sit. Nam forsitan ille qui primus Pandiis sacra fecerit Pandion nominatus sit. Clisthenes, cum saeculo VI a.C.n. Atticam susciperet administrandam, terram in decem tribùs divisit et suum cuique tribuit heroa conditorem, unamque ex tribubus Pandionidem ex nomine Pandionis nominavit. Saeculo IV a.C.n. in Agora positum est monumentum heroibus illis eponymis, inter quos etiam statua Pandionis erat. Hodie solum podium marmoreum in loco restat (vide imaginem adpositam) sed in museo archaeologico Agorae exemplar opinabile monumenti in conspicuo positum est. Praeterea in Acropoli erat heroum Pandioni positum. Quae inter Pandionem heroa et Pandionem I / II intersit ratio, ambiguum est. Consentaneum est enim Pandionem heroa cum altero utro horum regum coniungere, ac putare Pandionem I aut Pandionem II ad lacunam chronographicam explendam fictum esse.